钦定古今图书集成/明伦汇编/官常典/第496卷 > 王重师
## 钦定古今图书集成/明伦汇编/官常典/第496卷 > 王重师

按《五代史梁臣传》：“重师，许州长社人也。为人沉默多
智，善剑槊。秦宗权陷许州，重师脱身归梁，从太祖平
蔡，攻兖、郓，为拔山都指挥使。重师苦战齐鲁间，威震
邻敌，迁颍州刺史。太祖攻濮州，已破，濮人积草焚之，
梁兵不得入。是时重师方病金疮，卧帐中，诸将强之，
重师遽起，悉取军中毡毯，沃以水，蒙之火上，率精卒”
以短兵突入，梁兵随之皆入，遂取濮州，重师身被八
九创，军士负之而还。太祖闻之，惊曰：“奈何使我得濮
州而失重师乎！”使医理之，逾月乃愈。王师范降，表重
师青州留后，累迁佑国军节度使、同中书门下平章
事。居数年，甚有威惠。重师与刘捍故有隙，捍尝构之
太祖，太祖疑之。重师遣其将张君练西攻邠、凤而不
先请，君练兵小败，太祖以其擅发兵，挫失国威，将召
而罪之，遣刘捍代重师，重师不知太祖怒己，捍至，重
师不出迎，见之青门，礼又倨。捍因驰白太祖，言“重师
有二志。”太祖益怒，贬重师溪州刺史，再贬崖州司户
参军，未行，赐死。